Nr. **DPSS 962/07.03.2024**

**APROB,**

**MINISTRUL SĂNĂTĂȚII**

**Prof. Univ. Dr. Alexandru RAFILA**

**REFERAT DE APROBARE**

În conformitate cu prevederile art. 167 alin. (2) Cap. I Titlul VII din Legea nr. 95/2006 privind reforma în domeniul sănătăţii, republicată, cu modificările și completările ulterioare, pentru asigurarea dreptului la ocrotirea sănătăţii, Ministerul Sănătăţii propune, o dată la 3 ani, Planul naţional de paturi, care se aprobă prin hotărâre a Guvernului.

Prin Hotărârea Guvernului nr. 401/2023 a fost aprobat Planul naţional de paturi pentru perioada 2023 – 2025, după cum urmează:

a) pentru anul 2023, începând cu data de 1 iulie, numărul total de paturi aprobat la nivel naţional este de 117.284;

b) pentru anul 2024, numărul total de paturi aprobat la nivel naţional este de 117.284;

c) pentru anul 2025, numărul total de paturi aprobat la nivel naţional este de 117.284.

Numărul total de paturi reprezintă numărul maxim de paturi pentru care casele de asigurări de sănătate pot încheia contracte de furnizare de servicii medicale cu spitalele publice, indiferent de subordonare, cu spitalele private, precum şi cu sanatoriile şi preventoriile, din România, în condiţiile prevăzute în Contractul-cadru care reglementează condiţiile acordării asistenţei medicale în cadrul sistemului de asigurări sociale de sănătate, în vigoare.

Numărul total de paturi la nivel naţional include paturile din secţiile de spitalizare continuă pentru afecţiuni acute, respectiv pentru afecţiuni cronice, precum și paturile din sanatorii şi preventorii, din spitalele publice și private.

Numărul total de paturi aprobat la nivel naţional nu include numărul de paturi aprobate pentru pacienţii care se află în executarea unei măsuri educative ori de siguranţă privative de libertate, numărul de paturi din penitenciarele spital, precum şi numărul de paturi pentru îngrijiri paliative. Acestea se contractează separat, cu casele de asigurări de sănătate, în condiţiile prevăzute în Contractul-cadru care reglementează condiţiile acordării asistenţei medicale în cadrul sistemului de asigurări sociale de sănătate şi în normele metodologice de aplicare a acestuia.

Detalierea pe judeţe, respectiv pentru municipiul Bucureşti a numărului total de paturi se aprobă anual prin ordin al ministrului sănătăţii, cu acordul prealabil al ministrului dezvoltării, lucrărilor publice şi administraţiei, respectiv al ministerelor şi instituţiilor cu reţea sanitară proprie, care se publică în Monitorul Oficial al României, Partea I.

În vederea obținerii acordului prealabil mai sus-menționat, Ministerul Sănătăţii a transmis la Ministerul Lucrărilor Publice, Dezvoltării și Administrației, la ministerele şi instituţiile cu reţea sanitară proprie și la structurile asociative ale autorităţilor administraţiei publice locale, proiectul de ordin privind aprobarea detalierii pe judeţe a numărului total de paturi, pe anul 2024, din unităţile sanitare publice şi private pentru care casele de asigurări de sănătate pot încheia contracte de furnizare de servicii medicale spitaliceşti.

Prin adresele Ministerului Sănătății nr.AR 2698, 2699, 2700, 2701, 2702, 2703, 2704, 2705, 2706, 2707, 2708/2024 a fost solicitat acordul prealabil al următoarelor instituții :

- Ministerul Afacerilor Interne

- Ministerul Apărării Naționale

- Ministerul Justiției

- Ministerul Transporturilor și Infrastructurii

- Ministerul Dezvoltării, Lucrărilor Publice și Administrației

- Academia Română

- Serviciul Român de Informații

- Uniunea Naţională a Consiliilor Judeţene din România

- Asociația Comunelor din România

- Asociația Orașelor din România

- Asociația Municipiilor din România

Ministerele şi instituţiile cu reţea sanitară proprie au transmis că nu au propuneri sau observații față de proiectul de act normativ, cu excepția Academiei Române, Asociației Orașelor din România și Asociației Municipiilor din România care nu au transmis punctul lor de vedere.

Ministerul Apărării Naționale a transmis adresa nr.SG – 2510/12.03.2024, prin care s-a comunicat o propunere de completare a proiectului de ordin, respectiv, la art.3 să fie introdus un nou alineat cu următorul conținut:

” *Art.3 alin.(11)Punerea în aplicare a prevederilor alin.(1) se va desfășura fără diminuarea numărului de paturi al unităților sanitare din rețeaua sanitară proprie a Ministerului Apărării Naționale pentru care se asigură finanțarea din fondurile publice, aprobat în anul anterior*.”

Prin adresa nr.DPSS/1664/2024 s-a comunicat Ministerului Apărării Naționale că proiectul de ordin transmis în vederea obținerii acordului prealabil a fost emis în temeiul Hotărârii Guvernului nr. 401/2023 prin care a fost aprobat Planul naţional de paturi pentru perioada 2023 – 2025, motiv pentru care numărul de paturi din rețeaua sanitară cu paturi din rețeaua Ministerului Apărării Naționale nu a fost diminuat.

Față de cele mai sus prezentate, s-a întocmit prezentul referat și proiectul de ordin privind aprobarea detalierii pe județe și municipiul București a numărului total de paturi pe anul 2024, din unitățile sanitare publice și private, pentru care casele de asigurări de sănătate pot încheia contracte de furnizare de servicii medicale spitalicești, cu respectarea dispozițiilor art. 1 alin. (1) lit. b) din Hotărârea Guvernului nr. 401/2023, conform cărora, pentru anul 2024 numărul total de paturi contractabile aprobat la nivel naţional este de 117.284, pe care le supunem aprobării, dacă sunteți de acord.

**DIRECTOR,**

**Alina Gabriela CARABULEA**

Consilier,

Mihaela Dobre